અમિતાભ બચ્ચનની હાલત ડૂબતા જહાજના કૅપ્ટન જેવી થઈ છે. સારા ડાયલૉગ્સ કે સ્ક્રિપ્ટ ન મળે તો સરકારને પણ કયા સરકાર બચાવે? અમિત સાધના ભાગે ફિલ્મમાં ફૂંફાડા મારવા સિવાય ખાસ કંઈ આવ્યું નથી. યામી ગૌતમને તો સીધી જ ફેર ઍન્ડ લવલીની ઍડમાંથી ઊંચકીને નજર સુરક્ષા કવચના પાત્રમાં બેસાડી દીધી હોય એવી બિહામણી લાગે છે. ઍક્ટિંગની તો વાત જ નથી થતી. વધુપડતાં પાત્રો અને ફાલતુ સીનમાં રૉનિત રૉય જેવો ઉમદા ઍક્ટર વેડફાઈ ગયો છે. રોહિણી હટંગડી થોડી વાર માટે દેખાયાં અને એક ગ્લાસ દારૂ પીને ગાયબ થઈ ગયાં. એકમાત્ર મનોજ બાજપાઈ ફૉર્મમાં દેખાય છે. સુપ્રિયા પાઠકનું મરાઠી સમજવા માટે કોઈ દુભાષિયાની જરૂર પડે એવું છે. હા, અભિષેક બચ્ચન પણ તસવીર સ્વરૂપે ફિલ્મમાં છે (છતાંય તેના ચહેરા પર જૉન એબ્રાહમ કરતાં વધુ એક્સપ્રેશન્સ દેખાય છે, બોલો).